Document ID: 32010R0115

Reference:
10.2.2010
RO
Jurnalul Oficial al Uniunii Europene
L 37/13
REGULAMENTUL (UE) NR. 115/2010 AL COMISIEI
din 9 februarie 2010
de stabilire a condițiilor de utilizare a aluminei activate pentru eliminarea fluorurilor din apele minerale naturale și din apele de izvor
(Text cu relevanță pentru SEE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Directiva 2009/54/CE a Parlamentului European și a Consiliului din 18 iunie 2009 privind exploatarea și comercializarea apelor minerale naturale (1), în special articolul 4 alineatul (1) litera (c) și articolul 12 litera (d),
având în vedere avizul Autorității Europene pentru Siguranța Alimentară,
întrucât:
(1)
Directiva 2003/40/CE a Comisiei din 16 mai 2003 de stabilire a listei, limitelor de concentrație și cerințelor de etichetare pentru constituenții apelor minerale naturale, precum și a condițiilor de utilizare a aerului îmbogățit cu ozon pentru apele minerale naturale și apele de izvor (2) stabilește o limită maximă pentru fluorurile din apele minerale naturale. În ceea ce privește apa de izvor, o astfel de limită este stabilită prin Directiva 98/83/CE a Consiliului din 3 noiembrie 1998 privind calitatea apei destinate consumului uman (3).
(2)
Pentru a le permite operatorilor să respecte directivele menționate mai sus, ar trebui să se autorizeze un tratament pentru a elimina fluorurile din apele minerale naturale și din apele de izvor utilizând alumină activată (denumit în continuare „tratament de eliminare a fluorurilor”).
(3)
Tratamentul de eliminare a fluorurilor nu ar trebui să adauge reziduuri apei tratate la concentrații care pot prezenta un risc pentru sănătatea publică.
(4)
Tratamentul de eliminare a fluorurilor ar trebui să fie notificat autorităților competente pentru a le permite acestora din urmă să efectueze controalele necesare pentru a asigura aplicarea corectă a tratamentului.
(5)
Utilizarea unui tratament de eliminare a fluorurilor ar trebui să fie indicată pe eticheta apei tratate.
(6)
Măsurile prevăzute de prezentul regulament sunt conforme cu avizul Comitetului permanent privind lanțul alimentar și sănătatea animală și nu au întâmpinat nicio opoziție din partea Parlamentului European sau a Consiliului,
ADOPTĂ PREZENTUL REGULAMENT:
Articolul 1
(1)   Se aprobă tratamentul pentru eliminarea fluorurilor din apele minerale naturale și din apele de izvor utilizând alumină activată, denumit în continuare „tratament de eliminare a fluorurilor”.
Apele minerale naturale și din apele de izvor sunt denumite în continuare „apă”.
(2)   Tratamentul de eliminare a fluorurilor se efectuează în conformitate cu cerințele tehnice stabilite în anexă.
Articolul 2
Eliberarea reziduurilor în apă ca rezultat al tratamentului de eliminare a fluorurilor trebuie să fie la cel mai scăzut nivel posibil din punct de vedere tehnic, conform celor mai bune practici, și nu va reprezenta un risc pentru sănătate. Pentru a garanta acest fapt, operatorul implementează și monitorizează etapele critice ale procesului, prezentate în anexă.
Articolul 3
(1)   Tratamentul de eliminare a fluorurilor se notifică autorităților competente cu cel puțin trei luni înainte de utilizare.
(2)   Odată cu notificarea, operatorul va comunica autorităților competente informații, documentație și rezultate analitice relevante privind tratamentul, care să arate că acesta din urmă respectă cerințele din anexă.
Articolul 4
Eticheta de pe apa care a fost supusă unui tratament de eliminare a fluorurilor include, în apropiere de mențiunea compoziției analitice, textul „apă supusă unei tehnici de adsorbție autorizate”.
Articolul 5
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Produsele care au fost puse pe piață până la 10 august 2010 și care nu respectă articolul 4 pot fi comercializate în continuare până la 10 august 2011.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 9 februarie 2010.
Pentru Comisie
Președintele
José Manuel BARROSO
(1)  JO L 164, 26.6.2009, p. 45.
(2)  JO L 126, 22.5.2003, p. 34.
(3)  JO L 330, 5.12.1998, p. 32.
ANEXĂ
Cerințele tehnice pentru utilizarea aluminei activate pentru eliminarea fluorurilor din apele minerale naturale și din apele de izvor
Următoarele etape critice ale procesului sunt implementate și monitorizate în mod adecvat:
1.
Înainte ca alumina activată să fie utilizată pentru tratarea apei, aceasta este supusă unei proceduri de inițializare, care include utilizarea de substanțe chimice acide ori alcaline pentru a înlătura orice reziduuri, precum și utilizarea unui tratament de spălare în contracurent pentru eliminarea particulelor fine.
2.
O procedură de regenerare se aplică la intervale variind între o săptămână și patru săptămâni, în funcție de calitatea și cantitatea apei. Această procedură include utilizarea substanțelor chimice adecvate pentru eliminarea ionilor adsorbiți pentru refacerea capacității de adsorbție a aluminei activate și pentru eliminarea oricăror posibile biofilme formate. Această procedură se realizează în următoarele trei etape:
—
tratament cu hidroxid de sodiu pentru eliminarea ionilor de fluor și înlocuirea lor cu ioni de hidroxid;
—
tratament cu un acid pentru eliminarea reziduurilor de hidroxid de sodiu și activarea suportului;
—
clătirea cu apă potabilă sau demineralizată și condiționarea cu apă ca etapă finală pentru a garanta că filtrul nu are niciun impact asupra conținutului general de minerale al apei tratate.
3.
Substanțele chimice și reactivii utilizați pentru procedurile de inițializare și de regenerare respectă standardele europene relevante (1) sau standardele naționale aplicabile relativ la puritatea substanțelor chimice reactive utilizate pentru tratarea apei destinate consumului uman.
4.
Alumina activată respectă standardul european pentru teste de percolare (EN 12902) (2) pentru a garanta că niciun reziduu nu este eliberat în apă având ca rezultat concentrații care depășesc limitele stabilite în Directiva 2003/40/CE sau, în lipsa unor limite stabilite în directiva menționată, limitele stabilite în Directiva 98/83/CE sau în legislația națională aplicabilă. Cantitatea totală de ioni de aluminiu din apa tratată, astfel cum rezultă în urma eliberării aluminiului, principalul component al aluminei activate, nu poate să depășească 200 μg/l, astfel cum se stabilește în Directiva 98/83/CE. Această cantitate este verificată regulat, în conformitate cu directiva menționată a Consiliului.
5.
Etapele procesului se desfășoară în conformitate cu bunele practici de producție și cu principiile HACCP stabilite în Regulamentul (CE) nr. 852/2004 al Parlamentului European și al Consiliului privind igiena produselor alimentare (3).
6.
Operatorul stabilește un program de monitorizare pentru a garanta funcționarea corectă a etapelor procesului, în special în ceea ce privește menținerea caracteristicilor esențiale ale apei și conținutul său de fluoruri.
(1)  Standarde europene dezvoltate de Comitetul European pentru Standardizare (CEN).
(2)  Standardul european EN 12902 (2004): Produse utilizate pentru tratarea apei destinate consumului uman. Materii anorganice de filtrare și de suport.
(3)  JO L 139, 30.4.2004, p. 1.

Summary:
Utilizarea aluminei pentru îndepărtarea fluorurilor din apele minerale
Utilizarea aluminei pentru îndepărtarea fluorurilor din apele minerale
 
SINTEZĂ PRIVIND:
Regulamentul (UE) nr. 115/2010 – utilizarea aluminei activate pentru îndepărtarea fluorurilor din apele minerale
CARE ESTE ROLUL ACESTUI REGULAMENT?
Acesta stabilește modul de utilizare a aluminei activate* pentru a îndepărta fluorurile* din apele minerale și din apele de izvor, pentru a se conforma directivelor UE privind calitatea apei potabile.
ASPECTE-CHEIE
Utilizarea aluminei activate pentru îndepărtarea fluorurilor din apele minerale naturale și din apele de izvor este permisă în următoarele condiții:eliberarea reziduurilor în apă ca rezultat al tratamentului trebuie să fie la cel mai scăzut nivel posibil din punct de vedere tehnic și să nu reprezinte un risc pentru sănătatea publică;utilizarea tratamentului trebuie notificată autorităților competente cu cel puțin trei luni în avans, cu documente și date care să demonstreze că respectă regulamentul;toate substanțele chimice utilizate în tratament trebuie să respecte standardele aplicabile tratării apei potabile;alumina activată trebuie să respecte standardele europene pentru a se garanta că reziduurile în exces nu sunt eliberate în apă;înainte de utilizare, alumina activată trebuie tratată pentru a se îndepărta reziduurile și particulele fine;filtrele trebuie clătite ca etapă finală pentru a se asigura că nu afectează conținutul de minerale al apei tratate;alumina activată trebuie regenerată la intervale adecvate pentru a restabili eficacitatea acesteia;operatorul trebuie să monitorizeze procesele pentru a se asigura că sunt menținute caracteristicile esențiale ale apei;utilizarea unui tratament de eliminare a fluorurilor trebuie să fie indicată pe eticheta apei tratate, în apropierea listei de compoziție, sub forma: „apă supusă unei tehnici de adsorbție autorizate”.
DE CÂND SE APLICĂ REGULAMENTUL?
Se aplică de la 2 martie 2010.
CONTEXT
Directiva 2009/54/CE stabilește normele UE privind metodele permise de tratare a apelor minerale naturale și a apelor de izvor. Directiva autorizează Comisia Europeană să stabilească condițiile de utilizare a tratamentelor după consultarea cu Autoritatea Europeană pentru Siguranța Alimentară.Directiva 2003/40/CE a Comisiei stabilește o limită pentru fluorurile din apele minerale naturale. Limita pentru apa de izvor este stabilită prin Directiva 98/83/CE a Consiliului.Prelucrarea chimică este supusă bunelor practici de producție și principiilor stabilite în Regulamentul (CE) nr 852/2004 al Parlamentului European și al Consiliului privind igiena produselor alimentare.Pentru informații suplimentare, consultați: Apele minerale naturale și apele de izvor (Comisia Europeană).
TERMENI-CHEIE
Alumină activată: o formă foarte poroasă de oxid de aluminiu cu o suprafață mare. Se poate utiliza ca filtru pentru îndepărtarea fluorurilor din apa de băut.
Fluorură: un element prezent în mod natural în aprovizionarea cu apă. Concentrațiile variază foarte mult de la o țară a UE la alta.
DOCUMENTUL PRINCIPAL
Regulamentul (UE) nr. 115/2010 al Comisiei din 9 februarie 2010 de stabilire a condițiilor de utilizare a aluminei activate pentru eliminarea fluorurilor din apele minerale naturale și din apele de izvor (JO L 37, 10.2.2010, pp. 13-15)
DOCUMENTE CONEXE
Directiva 2009/54/CE a Parlamentului European și a Consiliului din 18 iunie 2009 privind exploatarea și comercializarea apelor minerale naturale (Reformare) (JO L 164, 26.6.2009, pp. 45-58)
Regulamentul (CE) nr. 852/2004 al Parlamentului European și al Consiliului din 29 aprilie 2004 privind igiena produselor alimentare (JO L 139, 30.4.2004, pp. 1-54)
Modificările succesive aduse Regulamentului (CE) nr. 852/2004 au fost integrate în textul de bază. Această versiune consolidată are doar un caracter informativ.
Directiva 2003/40/CE a Comisiei din 16 mai 2003 de stabilire a listei, limitelor de concentrație și cerințelor de etichetare pentru constituenții apelor minerale naturale, precum și a condițiilor de utilizare a aerului îmbogățit cu ozon pentru apele minerale naturale și apele de izvor (JO L 126, 22.5.2003, pp. 34-39)
Directiva 98/83/CE a Consiliului din 3 noiembrie 1998 privind calitatea apei destinate consumului uman (JO L 330, 5.12.1998, pp. 32-54)
A se vedea versiunea consolidată.
Data ultimei actualizări: 28.09.2017